**Dryptosaurus** bol dvojnohý mäsožravý dinosaurus (teropód), žijúci v období vrchnej kriedy (asi pred 70 miliónmi rokov) na východe dnešnej Severnej Ameriky. Dryptosaura preslávil najskôr Charles Robert Knight svojou rekonštrukciou v roku 1896, kde prvýkrát zobrazuje dinosaura v aktívnej pohyblivej pozícii. Jediný druh tohto rodu je **Dryptosaurus aquilunguis**.

Opis
----

Veľkostné porovnanie Dryptosaura s človekom.
Dryptosaurus bol mohutný dvojnohý predátor dorastajúci do dĺžky až 6,5 m. V bedrách bol vysoký okolo 1,8 m a mohol vážiť až okolo 1,2 t. Mal relatívne dlhé predné končatiny s troma mohutnými pazúrmi s dĺžkou až 20 cm. Podľa nich dostal aj svoje druhové meno *aquilunguis* - „majúci pazúry podobné orlím". Hlava bola rovnako ako u ostatných tyranosaurov pomerne mohutná. V každej čeľusti mal rad vykrajovaných zubov, ktoré sa smerom dozadu zväčšovali a po vypadnutí alebo zodrení postupne nahradzovali. Predkolenie mal dlhšie ako stehennú kosť, na základe čoho možno usudzovať, že to bol veľmi rýchly bežec. Chvost držal vystretý nad zemou a pomáhal si ním udržiavať rovnováhu.

Dejiny
------

Ilustrácia fosílii Dryptosaura (E. D. Cope, 1871).
V roku 1866 bola náhodne objavená nekompletná kostra (ANSP 9995) v jednom lome v New Jersey. Paleontológ Edward Drinker Cope opísal jej majiteľa menom gréckeho mytologického psa - ako Laelaps. Ten sa stal v poradí štvrtým dinosaurom, objaveným v Severnej Amerike (hneď po rodoch Hadrosaurus, Aublysodon a Trachodon). Neskôr sa však ukázalo, že pod názvom Laelaps bol už skôr opísaný istý roztoč, Copeov rival Othniel Charles Marsh preto v roku 1877 zmenil rodové meno na dodnes platné - Dryptosaurus.

Životné prostredie
------------------

Vzhľadom k veľmi nedostatočnému fosílnemu záznamu z východu USA nie je isté, ako vyzeral ekosystém Dryptosaura. V rovnakej oblasti bol však už v roku 1856 objavený tiež mohutný vtákopyskatý Hadrosaurus, ktorý mohol byť súčasťou jeho potravy. V oblasti sa tiež počas vrchnej kriedy vyskytovali pancierované nodosaury, tie však vzhľadom k telesnému „pancieru" zrejme netvorili Dryptosaurovu korisť príliš často.

Referencie
----------

1. ↑  CARPENTER, Ken, RUSSELL, Dale; BAIRD, Donald; DENTON R. Redescription of the holotype of Dryptosaurus aquilunguis (Dinosauria: Theropoda) from the Upper Cretaceous of New Jersey. *Journal of Vertebrate Paleontology*, 1997, roč. 17, čís. 3, s. 561–5731. Dostupné online. DOI: 10.1080/02724634.1997.10011003.
2. ↑  WERNER, Helmut. *1000 dinosaurov*. Preklad Emília Činčurová. Bratislava : Ikar, 2008. ISBN 978-80-551-1775-1. Kapitola Teropódy, s. 144-145.
3. ↑  COPE, E.D.. Discovery of a gigantic dinosaur in the Cretaceous of New Jersey. *Proceedings of the Academy of Natural Sciences of Philadelphia*, 1866, roč. 18, s. 275-279.
4. ↑  DODSON, Peter; BRITT, Brooks; CARPENTER, Kenneth; FORSTER, Catherine A.; GILLETTE, David D.; NORELL, Mark A.; OLSHEVSKY, George. *Dryptosaurus*. Berkeley : Publications International, LTD. 2004. ISBN 978-0-7853-0443-2. Kapitola The Age of Dinosaurs, s. 112-113.

Iné projekty
------------

Commons
* Spolupracuj na Commons Commons ponúka multimediálne súbory na tému **Dryptosaurus**

Zdroj
-----

* *Tento článok je čiastočný alebo úplný preklad článkov Dryptosaurus na českej Wikipédii a Dryptosaurus na anglickej Wikipédii.*